S-3047/2023

Mál þetta, sem dómtekið var 13. júní 2023, er höfðað með ákæru, útgefinni af lögreglustjóranum á höfuðborgarsvæðinu 9. maí 2023, á hendur J-kk-þgf H-kk-þgf Ó-kk-þgf, kt. [...], [...], Reykjavík:

„I.

Fyrir nytjastuld og umferðarlagabrot með því að hafa, fimmtudaginn 20. júlí 2020, heimildarlaust tekið bifreiðina [...]við [...]í Reykjavík og ekið bifreiðinni þaðan sviptur ökurétti, og síðar, þriðjudaginn 12. ágúst 2021, ekið bifreiðinni að bifreiðastæði við Ármúla [...]í Reykjavík, þar sem lögreglan hafði afskipti af ákærða.

Telst háttsemi þessi varða við 1. mgr. 259. gr. almennra hegningarlaga nr. 19/1940 og 1. mgr. 58. gr., sbr. 1. mgr. 95. gr. umferðarlaga nr. 77/2019.

II.

Fyrir þjófnað með því að hafa, föstudaginn 6. nóvember 2020, sem gestkomandi í bílskúr að [...] í Reykjavík, stolið hlaupahjóli af tegundinni MI, myndavélatösku af tegundinni Caselogic, myndavél af tegundinni Canon Powershot SX540 HS, hleðslutæki af tegundinni Canon og farsíma af tegundinni Samsung Galaxy S5, allt að óþekktu verðmæti.

Telst háttsemi þessi varða við 1. mgr. 244. gr. almennra hegningarlaga nr. 19/1940.

III.

[...]

Þess er krafist að ákærði verði dæmdur til refsingar og til greiðslu alls sakarkostnaðar.“Verjandi ákærða krefst þess aðallega að ákærða verði ekki gerð refsing en til vara vægustu refsingar er lög leyfa. Þá krefst hann hæfilegrar málsvarnarþóknunar sér til handa.

Við upphaf aðalmeðferðar féll ákæruvaldið frá III. kafla ákæru og upptökukröfu er þeim kafla tengdist.

Í I. kafla ákæru hafa dagsetningar misritast. Engar athugasemdir komu fram hjá verjanda vegna þess. Kemur það ekki að sök eins og hér er ástatt enda kannaðist ákærði við háttsemina eftir sem áður.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Samkvæmt sakavottorði ákærða frá 2. maí 2023 var ákærði með dómi Héraðsdóms Reykjavíkur frá [...] 2020 dæmdur í 60 daga fangelsi fyrir brot á lögum um ávana- og fíkniefni, umferðarlagabrot, þjófnað og vopnalagabrot. Fullnustu refsingarinnar var frestað skilorðsbundið í tvö ár. Ákærði rauf almennt skilorð dómsins og var hann með dómi réttarins frá [...] 2022 dæmdur í fjögurra mánaða skilorðsbundið fangelsi fyrir umferðarlagabrot og brot á lögum um ávana- og fíkniefni. Þá var refsing hans samkvæmt dómi frá [...] 2020 dæmd upp með vísan til 60. gr. almennra hegningarlaga. Fram kemur í dóminum að við ákvörðun refsingar hafi verið litið til þess að ákærði hefði snúið við blaðinu og fengið viðeigandi félagslega þjónustu.

Langt er liðið frá brotum ákærða en þau eru framin á árinu 2020 og fyrir uppkvaðningu dómsins frá [...]2022. Brotin eru smávægileg. Ákæra í málinu var ekki gefin út fyrr en 2. maí 2023 eða tæpum þremur árum eftir að brotin voru framin. Verður ákærða ekki kennt um þennan drátt. Þá liggur ekki annað fyrir en að ákærði hafi eftir að síðasti dómur féll haldið sig frá afbrotabraut. Með hliðsjón af framangreindu verður ákærða ekki gerð refsing.

Ákærði greiði málsvarnarþóknun skipaðs verjanda síns, Þ-kk-ef Þ-kk-ef lögmanns, 150.660 krónur að meðtöldum virðisaukaskatti.

S-kvk-nf H-kvk-nf héraðsdómari kveður upp dóm þennan.

DÓMSORÐ:

Ákærða, J-kk-þgf H-kk-þgf Ó-kk-þgf, verður ekki gerð refsing.

Ákærði greiði málsvarnarþóknun skipaðs verjanda síns, 150.660 krónur.

S-kvk-nf H-kvk-nf